7.2.2023
EL
Επίσημη Εφημερίδα της Ευρωπαϊκής Ένωσης
C 47/137 Τετάρτη 6 Ιουλίου 2022
15.
είναι της άποψης ότι η ΕΕ θα πρέπει να προσδιορίσει τα όργανα του ΟΗΕ και τους άλλους πολυμερείς οργανισμούς που είναι καίριας σημασίας για την προώθηση του πολιτικού διαλόγου, της σύγκλισης και των πολιτικών λύσεων για τις παγκόσμιες προκλήσεις και για τον καθορισμό προτύπων· θα πρέπει επίσης να καθορίσει σαφείς στόχους και προτεραιότητες για διάλογο και στήριξη, συμπεριλαμβανομένης της δημοσιονομικής στήριξης, στα εν λόγω όργανα και οργανισμούς· υπενθυμίζει, στο πλαίσιο αυτό, ότι η ΕΕ και τα κράτη μέλη της είναι ήδη οι κορυφαίοι χρηματοδότες του ΟΗΕ και πολλών από τους οργανισμούς και τα προγράμματά του, αλλά ότι αυτή η δέσμευση και στήριξη προς τον ΟΗΕ δεν μεταφράζεται πάντα σε ισχυρότερη επιρροή της ΕΕ, των κρατών μελών της και ομοφρόνων εταίρων σε βασικές θέσεις του ΟΗΕ ή σε πολυμερή φόρουμ, γεγονός που είναι ιδιαίτερα ανησυχητικό σε μια περίοδο αυξανόμενης διεκδικητικότητας των μη δημοκρατικών καθεστώτων, όπως η Ρωσία, σε τέτοια φόρουμ·
16.
επισημαίνει την αυξημένη γεωπολιτική σημασία των προτύπων, ιδίως στον τομέα της τεχνολογίας, και προτρέπει την ΕΕ να ενεργήσει στρατηγικά ώστε να καταστεί υπερδύναμη όσον αφορά τον καθορισμό προτύπων σε πολυμερή φόρουμ·
17. καλεί την ΕΕ και τα κράτη μέλη της, καθώς και τους ομόφρονες εταίρους να βελτιώσουν περαιτέρω τον συντονισμό τους όσον αφορά την παροχή κοινής στήριξης σε υποψηφιότητες για ηγετικές θέσεις σε πολυμερή φόρουμ· επισημαίνει την ανάγκη να υπάρχει συντονισμός με ομόφρονες εταίρους σε άλλες περιοχές του κόσμου και ενόψει της σημασίας της αρχής της ισότιμης γεωγραφικής κατανομής των ηγετικών θέσεων, με ιδιαίτερη έμφαση στις δημοκρατικές αξίες·
18.
επισημαίνει, εν προκειμένω, τον βασικό ρόλο που διαδραματίζει ο Οργανισμός για την Ασφάλεια και τη Συνεργασία στην Ευρώπη (ΟΑΣΕ) ως πυλώνας της ευρωπαϊκής ασφάλειας και ζητεί να ενισχυθεί περαιτέρω η συνολική προσέγγιση ασφαλείας του οργανισμού·
19. καλεί την ΕΕ να συνεργαστεί με τον ΟΗΕ, περιφερειακούς οργανισμούς, διεθνή φόρουμ, όπως η G7 και η G20, και με ad hoc συμμαχίες, καθώς και στο πλαίσιο αυτών των οργανισμών, ώστε να ανταποκριθεί στις παγκόσμιες προκλήσεις του παρόντος και του μέλλοντος·
20. καλεί την Επιτροπή και τον ΑΠ/ΥΕ να αναπτύξουν περαιτέρω τη στρατηγική τους για την πολυμερή προσέγγιση, μεταξύ άλλων μέσω τακτικά επικαιροποιούμενων κατευθυντήριων γραμμών σχετικά με τον τρόπο δράσης σε διάφορα φόρουμ, καλύπτοντας ζητήματα όπως η μεταρρύθμιση του συστήματος των Ηνωμένων Εθνών και ο πιο κεντρικός ρόλος ή η επίσημη εκπροσώπηση της ΕΕ, καθώς και ένα όραμα για μια νέα παγκόσμια τάξη την οποία θα διαμόρφωνε κατά τρόπο που θα μπορούσε να αναζωογονήσει την πολυμερή προσέγγιση· πιστεύει ότι η ΕΕ θα χρειαστεί να οικοδομήσει συμμαχίες με ομόφρονες εταίρους για την ανάπτυξη πολυμερούς συνεργασίας σε διάφορα φόρουμ, αλλά ότι στις συμμαχίες αυτές δεν θα εμπλέκονται πάντα οι ίδιοι παράγοντες, ενώ ο στόχος πρέπει πάντα να είναι η διατήρηση ενός αποτελεσματικού, βασισμένου σε κανόνες συστήματος παγκόσμιας διακυβέρνησης·
21. επαναλαμβάνει τις θέσεις του σχετικά με τον ρωσικό επιθετικό πόλεμο κατά της Ουκρανίας, οι οποίες εκφράστηκαν σε προηγούμενα ψηφίσματα·
22. καταδικάζει απερίφραστα τον επιθετικό πόλεμο της Ρωσικής Ομοσπονδίας κατά της Ουκρανίας, καθώς και την εμπλοκή της Λευκορωσίας σε αυτόν τον πόλεμο, και ζητεί από τη Ρωσία να τερματίσει αμέσως όλες τις στρατιωτικές δραστηριότητες στην Ουκρανία και να αποσύρει άνευ όρων όλες τις δυνάμεις και τον στρατιωτικό εξοπλισμό από το σύνολο του διεθνώς αναγνωρισμένου εδάφους της Ουκρανίας· υπογραμμίζει ότι αυτή η στρατιωτική επίθεση και εισβολή συνιστούν σοβαρή παραβίαση του διεθνούς δικαίου· θεωρεί ότι η ρωσική εισβολή στην Ουκρανία συνιστά επίθεση όχι μόνο κατά κυρίαρχης χώρας αλλά και κατά των αρχών και των μηχανισμών συνεργασίας και ασφάλειας στην Ευρώπη και της βασισμένης σε κανόνες διεθνούς τάξης, όπως κατοχυρώνεται στον Χάρτη των Ηνωμένων Εθνών·
23.
χαιρετίζει την αναστολή της συμμετοχής της Ρωσίας στο Συμβούλιο Ανθρωπίνων Δικαιωμάτων του ΟΗΕ (UNHRC)· χαιρετίζει τις αποφάσεις από διεθνείς οργανισμούς, μεταξύ άλλων στον τομέα του πολιτισμού και του αθλητισμού, να αναστείλουν τη συμμετοχή της Ρωσίας· καλεί τους ηγέτες της ΕΕ και τους ηγέτες άλλων κρατών να αποκλείσουν τη Ρωσία από την G20 και άλλους οργανισμούς πολυμερούς συνεργασίας, όπως ο Παγκόσμιος Οργανισμός Εμπορίου, η UNESCO και άλλοι φορείς, γεγονός που θα αποτελέσει σημαντική ένδειξη ότι για τη διεθνή κοινότητα δεν θα υπάρξει επιστροφή στην πεπατημένη με αυτό το επιτιθέμενο κράτος·
24.
υπογραμμίζει ότι η πλήρης και αποτελεσματική εφαρμογή των υφιστάμενων κυρώσεων σε ολόκληρη την ΕΕ και από τους διεθνείς συμμάχους της ΕΕ πρέπει τώρα να αποτελέσει προτεραιότητα· καλεί την ΕΕ να χρησιμοποιήσει πολυμερή φόρουμ για να διασφαλίσει την αποτελεσματικότητα αυτών των κυρώσεων·